કોઈ પણ દેશને જ્યારે સુરક્ષા પ્રદાન કરવાની વાત આવે ત્યારે સૌથી પહેલાં તેના ભવિષ્યને સુરક્ષિત કરવું જરૂરી છે. દેશનું ભવિષ્ય એટલે દેશની ભાવિ પેઢી. ભારતનાં બાળકોને સુરક્ષિત કરવા માટે ભારતમાં વર્ષોથી રસીકરણ અપનાવવામાં આવ્યું છે. નવજાત બાળકથી લઈને બાળક પાંચ વર્ષનું થાય ત્યાં સુધી અલગ-અલગ રોગોથી બચવા માટે બાળકનું રસીકરણ કરાવવું જરૂરી છે. દરેક સરકારી સ્વાસ્થ્ય કેન્દ્ર પર રસીકરણ કરવામાં આવે છે. આટઆટલાં જાગૃતિ અભિયાન પછી પણ ફક્ત ૬૫ ટકા બાળકો જ એક વર્ષની અંદર અપાતી બધી રસીઓનો લાભ ઉઠાવે છે. બાકીનાં ૩૫ ટકા બાળકો હજી પણ રસીકરણથી વંચિત છે એટલું જ નહીં, દર વર્ષે એક વર્ષની ઉંમર સુધીનાં દર ૧૦૦૦ બાળકોએ ૪૦ બાળકો મૃત્યુ પામે છે; જ્યારે પાંચ વર્ષની ઉંમર સુધીનાં દર ૧૦૦૦ બાળકોએ બાવન બાળકો મૃત્યુ પામે છે. જરૂરી નથી કે બધાં બાળકો રસીકરણ ન આપવાને લીધે જ મૃત્યુ પામતાં હોય, પરંતુ રસીકરણ ન આપવાથી અથવા અધૂરા રસીકરણને કારણે બાળક પર ૩-૬ ટકા મૃત્યુનું રિસ્ક વધી જાય છે. ભારતમાં દર વર્ષે લગભગ ૮૯ લાખ બાળકો એવાં છે જેઓ બધી રસીઓ લગાવતાં નથી અને ૧૭ લાખ બાળકો એવાં છે જે એક પણ રસી લગાવતાં જ નથી. આ સંખ્યા આમ જોવા જઈએ તો ઘણી મોટી છે. રસીકરણથી વંચિત રહી જતાં બાળકો માટે અને દેશના ભવિષ્યને સુરક્ષિત કરવા માટે ભારતમાં આજે ૭ એપ્રિલે ભારત સરકાર મિશન ઇન્દ્રધનુષ નામનો વિસ્તૃત રસીકરણ કાર્યક્રમ શરૂ કરી રહી છે. આ મહિનામાં આજથી લઈને અઠવાડિયા સુધી આ સઘન અભિયાન ચાલશે અને આ પ્રક્રિયા આવતા ચાર મહિના સુધી સતત ચાલતી રહેશે. એ દરમ્યાન એકસાથે ૨.૭ કરોડ બાળકોને રસી આપવાનું નિર્ધારિત કરવામાં આવ્યું છે, જેમાં ભારતનાં લગભગ ૯૦ ટકા બાળકોનો સમાવેશ થઈ જાય છે.